## Sanitat aprova en mesa sectorial la convocatòria de concurs de mèrits per a cobrir 920 places de difícil cobertura

*** La convocatòria es publicarà en el DOGV la setmana que ve, per la qual cosa els aspirants podran presentar les sol·licituds a cada una de les categories en les quals vullguen participar dins del termini establit
* Es valoraran els servicis prestats, l’acompliment en actiu en la mateixa categoria a la qual s’opta en una zona de difícil cobertura, així com la formació i els idiomes**

La Conselleria de Sanitat ha aprovat en mesa sectorial la resolució per la qual es regula la convocatòria del primer concurs de mèrits per a cobrir 920 places de personal estatutari en zones de difícil cobertura amb títol d’especialista en Ciències de la Salut del Sistema Valencià de Salut.

Esta iniciativa s’ha aprovat en mesa sectorial de Sanitat amb els vots a favor dels representants sindicals de SATSE i CESMCV-SAE, que aglutinen la majoria d’especialistes en Ciències de la Salut.

Segons ha informat el conseller de Sanitat, Marciano Gómez, “suposa un pas més i un avanç en el nostre compromís per garantir l’equitat en tot el sistema valencià de salut, perquè per mitjà d’este procés de selecció el que pretenem és garantir la cobertura assistencial en tots els punts de la Comunitat Valenciana perquè qualsevol ciutadà, independentment d’a on residisca, puga ser atés en el seu centre sense necessitat de desplaçar-se a un altre departament de salut”.

Per a fer-ho, “per primera vegada hem posat en marxa un procés selectiu basat en el concurs de mèrits amb l’objectiu d’agilitzar els tràmits per a cobrir com més prompte millor i de manera urgent determinades places que estan vacants i que són considerades de difícil cobertura”.

A més, mitjançant este procés de selecció “apostem també per l’accés al sistema públic sanitari de professionals qualificats, preparats i amb experiència en cada una de les seues especialitats, la qual cosa repercutix positivament en l’avanç cap a una sanitat d’excel·lència i en la millora de l’atenció dels pacients”, ha indicat el conseller. Per això, es prioritza la valoració de mèrits aconseguits i experiència en els seus llocs, ja que en molts casos es tracta de places que requerixen una capacitat tècnica i de formació especial.

**Zones de difícil cobertura**

L’objectiu és impulsar la incorporació urgent, estable i permanent de personal a aquelles places vacants en els departaments de salut que han sigut declarats de difícil cobertura, com és el cas dels departaments de salut de Vinaròs, Requena, Elda, Orihuela, Torrevieja, Dénia, l’Hospital d’Ontinyent i el seu centre d’especialitats, així com les zones de bàsiques de salut d’Ademuz i Chelva.

En concret, d’estes 920 places que es convoquen, 450 són llocs de facultatius de diferents especialitats que es troben vacants en els diferents hospitals i centres dels departaments de difícil cobertura.

Així, estes 450 places de facultatius corresponen a les especialitats d’Anatomia Patològica, Anestesiologia, Aparell Digestiu, Cardiologia, Cirurgia General i de l’Aparell Digestiu, Cirurgia Ortopèdica i Traumatologia, Dermatologia Venereològica, Endocrinologia i Nutrició, Farmàcia Hospitalària, Hematologia i Hemoteràpia, Medicina Física i Rehabilitació, Medicina Intensiva, Medicina Interna, Medicina Preventiva i Salut Pública, Microbiologia i Parasitologia, Nefrologia, Pneumologia, Neurofisiologia Clínica, Neurologia, Ginecologia, Oncologia Mèdica, Otorrinolaringologia, Pediatria, Psicologia Clínica, Psiquiatria, Radiodiagnòstic, Reumatologia i Urologia.

Quant a l’especialitat de Medicina Familiar i Comunitària es convoquen 186 places, 3 places de Medicina en centres de Planificació Familiar, 5 de Medicina en centres de Conductes Addictives, 12 de Medicina en Unitat d’Hospitalització a Domicili i 117 places de Medicina en Urgències Hospitalàries.

A més, la convocatòria inclou 53 places de Pediatria d’Atenció Primària, 42 d’Infermeria Familiar i Comunitària, 12 Infermeria especialista en Ginecologia i Obstetrícia i 40 places d’Infermeria especialista en Salut Mental.

**Participació en el procés selectiu**

La setmana pròxima, la Conselleria de Sanitat publicarà en el Diari Oficial de la Generalitat Valenciana (DOGV) la resolució que regula esta convocatòria per a cobrir places de difícil cobertura.

A partir d’eixe moment, les persones interessades disposaran d’un termini per a presentar les sol·licituds a les categories en les quals vullguen participar. Tot este procediment estarà publicat en la pàgina web de la Conselleria de Sanitat perquè els tràmits es puguen realitzar de manera telemàtica.

Quant al barem, es valoraran els servicis prestats en la mateixa categoria o amb menor puntuació en una altra categoria, l’acompliment en actiu en la mateixa categoria a la qual s’opta en una zona de difícil cobertura en el moment de la convocatòria, així com la formació, l’idioma valencià i altres idiomes comunitaris.

Fecha: 07/11/2025